示元度
作者：王安石
朝代：宋

paragraphs: 今年鍾山南，隨分作園囿。
鑿池搆吾廬，碧水寒可漱。
溝西雇丁壯，擔土爲培塿。
扶疏三百株，蒔梀最高茂。
不求鵷雛實，但取易成就。
中空一丈地，斬木令結搆。
五楸東都來，斸以遶簷溜。
老來厭世語，深卧塞門竇。
贖魚與之游，餵鳥見如舊。
獨當邀之子，商略終宇宙。
更待春日長，黄鸝弄清晝。